钦定古今图书集成/明伦汇编/官常典/第635卷 > 狄仁杰
## 钦定古今图书集成/明伦汇编/官常典/第635卷 > 狄仁杰

按《唐书》本传：“仁杰字怀英，并州太原人。高宗时，出为
宁州刺史，抚和戎落，得其欢心，郡人勒碑以颂。入拜
冬官侍郎，持节江南巡抚使。吴、楚俗多淫祠，仁杰一
禁止，凡毁千七百房，止留夏禹、吴太伯、季札、伍员四
祠而已。转文昌右丞，出豫州刺史。时越王兵败，支党
馀二千人论死，仁杰释其械，密疏曰：‘臣欲有所陈，似
为逆人申理不言，且累陛下钦恤意。表成复毁，自不
能定。然此皆非本恶，诖误至此’。”有诏悉谪戍边。囚出
宁州，父老迎劳曰：“狄使君活汝耶？”出，相与哭碑下，囚
斋三日乃去。至流所，亦为立碑。初，宰相张光辅讨越
王，军中恃功多暴，索仁杰拒之。光辅怒曰：“州将轻元
帅邪？”仁杰曰：“乱河南者，一越王公，董士三十万以平
乱，纵使暴横，使无辜之人咸坠涂炭，是一越王死，百
越王生也。且王师之至，民归顺以万计，自缒而下，四
面成蹊。奈何纵邀赏之人，杀降以为功，冤痛彻天。愿
得上方斩马剑加君颈，虽死不恨也。”光辅还奏，仁杰
不逊，左授复州刺史，徙洛州司马。万岁通天中，契丹
陷冀州，河北震动，擢仁杰为魏州刺史。前刺史惧贼
至，驱民保城，修守具。仁杰至，悉纵就田，贼闻，亦引去。
民爱仰之，复为立祠。